
Parlamentul  României

Camera  Deputaţilor

Comisia pentru Sănătate şi Familie            Nr.4c-8/118 /29 mai 2014 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative pentru completarea Legii nr.95/2006 privind reforma în domeniul sănătăţii (Plx 173/2014), trimisă Comisiei pentru sănătate şi familie spre dezbatere,  în fond, cu adresa nr. Plx 173 din 7 aprilie 2014.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie           Nr.4c-8/118 /29 mai 2014
R A P O R T  

asupra propunerii legislative pentru completarea Legii nr.95/2006 privind reforma în domeniul sănătăţii
 (Plx 173/2014)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond, cu propunerea legislativă pentru completarea Legii nr.95/2006 privind reforma în domeniul sănătăţii, trimisă cu adresa  nr. Plx 173 din 7 aprilie 2014.

Senatul, în calitate de primă Cameră sesizată, a respins propunerea legislativă în şedinţa din 31 martie 2014. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

La întocmirea prezentului raport Comisia a avut în vedere :

· avizul favorabil al Consiliului Legislativ (nr.1235 din 6.11.2013) , cu observaţii şi propuneri;

· avizul negativ al Comisiei juridice, de disciplină şi imunităţi ( nr.Plx 173 din 23.04.2014);

· avizul negativ al Comisiei pentru buget, finanţe şi bănci (nr.4c-2/173/6.05.2014);

· punctul de vedere negativ al Guvernului (nr.71/DPSG/17.01.2013).

Propunerea legislativă are ca obiect de reglementare modificarea art.256 din Legea nr.95/2006 privind reforma în domeniul sănătăţii, cu modificările şi completările ulterioare, în sensul asigurării fondurilor anuale destinate finanţării sistemului de sănătate în cuantum de minim 6% din produsul intern brut aferent anului respectiv.
Membrii Comisiei au examinat propunerea legislativă, în şedinţa din 27 mai 2014. La lucrările comisiei au fost prezenţi 16 deputaţi din totalul de 18 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, subsecretar de stat în cadrul Ministerului Sănătăţii. 

În raport de obiectul şi conţinutul său, proiectul de lege face parte din categoria legilor ordinare.
            În urma dezbaterilor, Comisia pentru sănătate şi familie a  hotărât, cu unanimitate de voturi, să propună plenului Camerei Deputaţilor, respingerea propunerii legislative pentru completarea Legii nr.95/2006 privind reforma în domeniul sănătăţii,  din următoarele considerente:

- prevederile art.256 din Legea nr.95/2006 se referă la finanţarea Fondului naţional unic de asigurări sociale de sănătate, şi nu la finanţarea sistemului de sănătate;

- totodată, potrivit prevederilor art.21 alin.(2) din Legea responsabilităţii fiscal-bugetare nr.69/2010, cu modificările şi completările ulterioare, nu este permisă prealocarea unor sume bugetare cu destinaţie specială unor ordonatori principali de credite sau unor sectoare. Alocările de fonduri bugetare pentru ordonatori principali de credite pot fi realizate doar prin proiectul anual al bugetului;
- aplicarea soluţiilor legislative propuse ar presupune o influenţă financiară de circa 11,8 miliarde lei asupra bugetului general consolidat în anul 2014, fără să se specifice sursa de finanţare a acesteia, aşa cum prevede art.7 din Legea responsabilităţii fiscal-bugetare nr.69/2010 şi art.138 alin.(5) din Constituţia României, republicată.

          PREŞEDINTE,                                                 SECRETAR,

        RODICA NASSAR                                         FLORIN BUICU

                                                                                                           Marinescu Gheorghe - Şef birou

                                                                                                          Întocmit, 

                                                                                                            Spînu Livia – Consilier parlamentar

